
Premiera 17. oktobra 2026 v Dvorani Frana Žižka

V uprizoritvi so uporabljeni motivi iz knjige Perfect Victims (Popolne žrtve) Mohammeda El-Kurda in pesem Rashida Husseina Proti v prevodu Barbare Skubic.

MORNINGS IN JENIN © 2010 by susan abulhawa

Roman Jutra v Dženinu, po katerem je nastala uprizoritev, je prvenec Susan Abulhawa, palestinsko-ameriške pisateljice, znanstvenice in aktivistke. Prvič je izšel leta 2006 z naslovom The Scar of David (Davidova brazgotina), leta 2010 pa je v revidirani različici izšel pod naslovom Mornings in Jenin (Jutra v Dženinu). Od takrat je bil preveden v več kot trideset jezikov.

Roman pripoveduje zgodbo več generacij palestinske družine, katere življenje od sredine 20. stoletja zaznamujejo razseljevanje, begunstvo in nasilje. Skozi intimno družinsko pripoved odpira vprašanja izgube doma, življenja v begunskem taborišču in razpadanja vsakdanjega sveta, obenem pa govori o vztrajnosti, ljubezni in prizadevanju za ohranitev človeškega dostojanstva v skrajnih okoliščinah.




ODLOMKI IZ GLEDALIŠKEGA LISTA


Susan Abulhawa
Pripravila Hana Podjed

Susan Abulhawa se je leta 1970 kot potomka Palestinscev rodila v begunskem taborišču v Kuvajtu, kjer sta se njena starša tudi spoznala. Kot hči beguncev kuvajtskega državljanstva ni mogla pridobiti. V zahtevnih okoliščinah je odraščala obdana z družino, katere usodo je močno zaznamovala nakba, dokončno pa jih je v beg pognal vojni spopad leta 1967, v katerem so njeni družinski člani izgubili vse – dom in tisto, kar so imeli v posesti –, veliko Palestincev pa je takrat po begu pristalo v Kuvajtu in v Jordaniji. Mlada Susan je odraščala ob slikovitih zgodbah o bujni Palestini in njeni bogati tradiciji, iz katerih je črpala informacije o jeziku, kulturi, oblačilih, običajih in izjemno pestri kulturni dediščini. Vse to je pripomoglo k njenemu močnemu občutenju identitetne pripadnosti, pri čemer se avtorica v intervjujih sklicuje tudi na citat slavnega palestinskega pesnika Samiha al Kasima, ki je zase in svoje rojake zapisal, da »večina ljudi živi v svojih državah, pri [nas] Palestincih pa država živi v nas.«


Pogovor z avtorico romana Susan Abulhawa
Pogovarjala se je Tanja Lužar

O okoliščinah, v katerih je njen prvenec nastajal in se uveljavljal, ter o širšem kontekstu, v katerem je bil sprejet, je Susan Abulhawa v pogovoru za gledališki list povedala: »Objavo mojega prvenca je bilo že samo po sebi mučno doseči, tudi potem pa zanj ni bilo podpore. To, kar je postal, je postal predvsem po zaslugi bralcev, ki so se o njem pogovarjali in ga priporočali drug drugemu. Hollywood je bil pri tem še posebej krivično učinkovit: ne le da je Palestince (in Arabce nasploh) v javni predstavi prikazoval kot pošasti, temveč je Izraelce (in Jude nasploh) prikazoval kot večne nedolžne žrtve.«


O nastajanju uprizoritve: Pogovor z avtorjema koncepta — z režiserjem Žigo Divjakom ter z dramaturgom in koreografom Gregorjem Zorcem

Pogovarjala se je Tanja Lužar

Pri snovanju uprizoritve režiser Žiga Divjak odpira tudi vprašanje nasilja in okoliščin, v katerih to postaja del vsakdana: »Roman nam pokaže, da je pravzaprav privilegij, če v Palestini umreš naravne smrti, če te ne ubije izraelski metek, bomba, brezpilotni letalnik … Genocid, kakor koli je grozljiv in terja odločen upor vseh, na žalost ni nič izjemnega, je le nadaljevanje sionistične politike, politike kolonializma, ki že desetletja zatira Palestince in uničuje palestinski način življenja.«

O izzivih, ki jih je prineslo iskanje uprizoritvenega pristopa k romanu, razmišlja Gregor Zorc, soavtor koncepta in dramaturg uprizoritve: »Zgodba, ki jo roman Jutra v Dženinu pripoveduje, nima konca, traja. Čedalje siloviteje. Ne govorimo o neki epizodi, ki je doživela tak ali drugačen konec. Ni konca. Vsak dan nam postreže z novimi incidenti, z novimi dejanji nasilja. Ko imaš občutek, da te ne more nič več presenetiti, sledi novo presenečenje. V takšnem ozračju sva potrebovala ogromno časa, da sva določila pozicijo, s katere lahko govoriva o tematiki, ki jo nosi roman. Kako zgodbo, katere tema je zakoreninjena v neki drugi kulturi, veri in zemlji, vzeti za svojo. Kako ji omogočiti, da
spregovori o nas. Vsaka konkretna intervencija se kmalu izkaže za banalno. Vsako vživljanje postane smešno. Jeza postane grozljivo nema. V nekem trenutku, potem ko sva se od romana že nekajkrat poslovila, sva se odločila, da ga dobesedno prineseva na oder.«


Mohammed El-Kurd
Pravica govoriti v svojem imenu

Mohammed El-Kurd, palestinski pesnik, pisatelj in aktivist, ki se v svojih delih osredotoča na izkušnjo palestinskega življenja pod izraelsko okupacijo, je v prispevku z naslovom Pravica govoriti v svojem imenu, ki smo ga objavili v gledališkem listu, med drugim zapisal: »V edinstvenem položaju sem. Na eni strani sem žrtev, ki je izgubila svojo hišo – oziroma, natančneje, katere dom v Šejku Džarrahu so ukradli naseljenci. Po drugi strani pa sem novinar – pisatelj. Občasno me povabijo na CNN – no, enkrat; zdi se, da me na isti kanal nikoli ne povabijo dvakrat. Toda želim raziskati, zakaj sem včasih jaz tisti, ki dobi besedo. Je to zato, ker sem prijeten na pogled? Je to zato, ker govorim z ameriškim naglasom? Morda. Že leta se javno zavzemam za palestinske pravice in včasih me skrbi, da nisem povabljen zaradi svojih misli, temveč zato, ker sem zgolj predstavnik neke skupine.«


Susan Abulhawa
Poslednja Zemlja
Zgodba o genocidu

Susan Abulhawa opozarja tudi na posledice uničevanja palestinskega okolja. V eseju z naslovom Poslednja zemlja (Final Earth), objavljenem leta 2025 v knjigi Gaza: The Story of a Genocide (Verso, 2025), ki smo ga objavili v gledališkem listu, je med drugim zapisala: »/…/ Nenehni zračni napadi in topniško obstreljevanje so opustošili ta občutljivi ekosistem ter prizadeli in onesnažili tla, vodo in rastlinstvo. /…/ Ocenjuje se, da bo zaradi izraelskega genocida v Gazi izumrlo približno 250 vrst ptic – najrazličnejše vrste vodnih ptic, pobrežnikov in ujed, pa tudi plazilci in sesalci.«

